Nupurinjärvi

Nupurinjärvi () on Uudellamaalla Espoossa Nupurin lähellä sijaitseva järvi. Virallisen kaupunginosajaon mukaan järvi sijaitsee Nupurin kaupunginosassa.

 Maantietoa 
Nupurinjärvi on 600 metriä pitkä, 350 metriä leveä, ja sen pinta-ala on 22 hehtaaria. Se sijaitsee Vanhan turuntien eteläpuolella ja Turunväylän pohjoispuolella. Järven ympäristö on alavaa metsämaata, joka on järven rannoilla luhtamaista kosteikkoa tai soistunutta metsämaata. Sen itärannassa on Nupuriin kuuluva asuinalue. Järvellä on kartan mukaan kaksi saarta. Ne ovat molemmat soistuneita. Järven rantaviivan pituus on 3,9 kilometriä. Asuinalueen pohjoispuolella on rantaan tehty puistoalue. Ämmässuon jätteenkäsittelykeskus sijaitsee Nupurinjärven länsipuolella.

 Luontoarvoja 
Linnustonsa ja kosteikkokasvillisuutensa ansiosta Nupurinjärveä pidetään paikallisesti arvokkaana. Nupurinjärvi on matala ja rehevöitynyt ja sen vesi on sameaa ja humuspitoista. Suurin syvyys on alle kaksi metriä. Järven rannat ovat enimmäkseen saranevaa, jota reunustaa järvikorte. Rannoilla kasvaa muun muassa tervaleppää ja mesiangervoa.

 Vesistösuhteet 
Nupurinjärvi sijaitsee Suomenlahden rannikkoalueessa (vesistöaluetunnus 81), jonka Mankinjoen valuma-alueeseen (81.057) järvi kuuluu. Järvi on Gumbölenjoen läpivirtausjärvi. Pohjoisesta tuleva jokiosuutta kutsutaan myös nimellä Brobackaåniksi ja se alkaa Nuuksion Pitkäjärvestä. Etelärannassa on kolmekin luusuanhaaraa, josta joki jatkaa etelään päin Gumbölenjokena Svartbäckträsketiin. Nupurinjärven vedenpinnan korkeus on 27,5 metriä mpy (N2000).

 Historiaa 
Nupurinjärvi on merkitty vuonna 1750 julkaistuun karttaan nimellä Nupur Träsk. Kylännimi Nupurböle on säilynyt lähes muuttumattomana aina keskiajan lopulta asti. Nupur-nimen alkuperä on tulkinnanvarainen; se saattaa viitata esimerkiksi henkilöön.

 Lähteet 

 Aiheesta muualla 

Melontareitit.com: Nuuksio I: Brobackanjoki & Gumbölenjoki 

Luokka:Espoon järvet
Luokka:Nupuri
Luokka:Mankinjoen vesistö
Luokka:Korkeusjärjestelmän muutoskohde1